《题王叔和所藏磬石本兰亭叙》
清代·宗稷辰

升庵嗜古多创奇，岣嵝石鼓纷陆离。此本来从日所出，想自通倭初得之。

浮沈海外无人识，落寞千年谁拾得。成嘉相去亦有年，毡蜡不伤惟角折。

迨今阅世更长久，宝物自当不胫走。真赏偏逢节相迟，总呵定有灵祇守。

颇类遗经估舶传，鉴家过眼认云烟。人间晚出宜珍异，玉磬声高玉枕前。

作者简介：（1792—1867）浙江会稽人，字涤甫，又作迪甫，又字涤楼。道光元年举人。咸丰初迁御史，曾疏请各省实行保甲，又荐举左宗棠等人。尝筑济宁城墙御捻军。官至山东运河道。有《躬耻集》、《四书体味录》。